钦定古今图书集成/明伦汇编/交谊典/第041卷 > 礼记 > 《又与许靖书》王朗
## 钦定古今图书集成/明伦汇编/交谊典/第041卷 > 礼记 > 《又与许靖书》王朗

过闻受终于文祖之言于《尚书》，又闻历数在躬，允执
其中之文于《论语》，岂自意得于老耄之齿。正值天命
受于圣主之会，亲见三让之弘辞，观众瑞之总集，睹
升堂穆穆之盛礼，瞻燔燎焜曜之青烟。于时忽自以
为处唐虞之运，际于紫微之天庭也，徒慨不得携子
之手，共列于“世有二子”之数，以听有唐钦哉之命也。
子虽在裔土，想亦极目而回望，侧耳而遐听，延颈而
鹤立也。昔汝南陈公初拜，不依故常，让上卿于李元
礼。以此推之，吾宜退身以避子位也。苟得避子以窃
让名，然后绶带委质，游谈于平勃之间，与子共陈往
时避地之艰辛，乐酒酣䜩，高谈大噱，亦足遗忧而忘
老。捉笔陈情，随以喜笑。